**Manuál pre úpravu dokumentu:**

**Stanovy akciovej spoločnosti**

**Úvod**

Nasledujúci dokument vo svojej prvej časti popisuje význam stanov akciovej spoločnosti a zároveň vysvetľuje niektoré možnosti ich nastavenia s ohľadom na využitie akcií, transfer majetku, či úpravu vzájomných majetkových vzťahov a riadenia rodinného podniku.

Druhá časť dokumentu následne predstavuje návod na úpravu konkrétnych ustanovení textu vzorových stanov akciovej spoločnosti tak, aby si ich rodinný podnik mohol modifikovať podľa svojich potrieb.

**I. Zhrnutie dokumentu a vysvetlenie niektorých skutočností významných pre rodinné podnikanie**

Stanovy akciovej spoločnosti sú základným zakladateľským a vnútorným organizačným dokumentom akciovej spoločnosti, ktorý upravuje jej právne postavenie, vnútornú štruktúru a spôsob fungovania.

Ich význam možno zhrnúť do niekoľkých kľúčových bodov:

* Stanovy sú záväzné pre všetkých akcionárov a sú nevyhnutné na zápis akciovej spoločnosti do obchodného registra.
* Stanovy definujú práva a povinnosti akcionárov, spôsob prevodu a obmedzenia prevoditeľnosti akcií, vrátane jednotlivých druhov a formy akcií.
* Stanovy určujú orgány spoločnosti, ich kompetencie a spôsob voľby či odvolania členov.
* Stanovy umožňujú prispôsobiť fungovanie spoločnosti konkrétnym potrebám podnikania.

Z hľadiska špecifických potrieb rodinného podnikania by stanovy mali upravovať najmä nasledovné otázky:

1. **Vymedzenie kompetencií jednotlivých orgánov spoločnosti**

Stanovy akciovej spoločnosti vymedzujú špecifické kompetencie jednotlivých orgánov, ktorými sú valné zhromaždenie (zasadnutie akcionárov – majiteľov podniku), predstavenstvo (riadiaci orgán) a dozorná rada (kontrolný orgán).

Zatiaľ čo valné zhromaždenie rozhoduje o kľúčových otázkach ako o vymenúvaní a odvolávaní členov predstavenstva a dozornej rady, o zmene obchodného mena, sídla či predmetov podnikania, o delení zisku a pod., členovia predstavenstva zastupujú spoločnosť navonok a konajú v mene spoločnosti – napr. podpisujú zmluvy. Členovia dozornej rady zas dohliadajú na činnosť predstavenstva, na hospodárenie s majetkom spoločnosti a pod.

Uvedené skutočnosti by mal rodinný podnik zohľadniť už pri príprave stanov, ktoré môžu jednotlivé kompetencie členov orgánov (členov rodiny zastúpených v týchto orgánoch) vymedziť podľa potrieb spoločnosti, a to aj nad rámec zákona.

1. **Naplnenie statusu rodinného podniku**

Úlohy členov rodiny, ich príbuzenské vzťahy a počet sú významné taktiež z hľadiska možností získania statusu rodinného podniku v zmysle zákona o sociálnej ekonomike.

Spoločnosť, ktorá spĺňa definičné kritéria rodinného podniku a ktorá sa ako rodinný podnik zaregistruje, môže v budúcnosti čerpať špecifické výhody (napr. daňové úľavy), ak budú takéto výhody všeobecne záväznými právnymi predpismi prijaté, keďže aktuálne tomu tak nie je.

Aby sa spoločnosť mohla zaregistrovať ako rodinný podnik, z hľadiska postavenia a počtu osôb musí spĺňať nasledovné kritériá:

* najmenej dvaja členovia spoločnej rodiny sú akcionármi a.s. a najmenej jeden člen spoločnej rodiny je členom predstavenstva,
* najmenej dvaja členovia spoločnej rodiny majú hospodársky prospech z podnikania obchodnej spoločnosti spolu viac ako 50 % zo zisku po zdanení, alebo
* jeden člen spoločnej rodiny je jediným akcionárom spoločnosti a súčasne členom predstavenstva spoločnosti a najmenej jeden iný člen spoločnej rodiny je ďalším členom predstavenstva, dozornej rady, prokuristom alebo je v pracovnoprávnom vzťa­hu so spoločnosťou.

Pre úplnosť uvádzame, že členmi spoločnej rodiny sú na účel rodinného podniku manželia, príbuzní v priamom rade (rodičia a deti), súrodenci, osoby navzájom príbuzné až do štvrtého stupňa a ich manželia.

Rodinný podnik musí ďalej spĺňať určité formálne požiadavky, ktoré sú zahrnuté vo vzorových stanovách a vysvetlené ďalej v tomto manuáli.

Pri prijímaní stanov by mal preto podnik zvážiť, či sa bude v budúcnosti uchádzať o získanie statusu registrovaného rodinného podniku, s ktorým môžu byť spojené určité výhody. Ak áno, už pri zakladaní a.s. tomu môže byť prispôsobený text stanov spoločnosti.

1. **Rozvrhnutie a kombinácia akcií**

Výhodou akciovej spoločnosti je, že môže vydávať rôzne druhy akcií, s čím súvisí ich rôzna využiteľnosť pri rodinnom podnikaní.

Vhodná kombinácia akcií preto môže byť pre rodinné podnikanie strategickým nástrojom – najmä pri riadení vlastníckych vzťahov, ochrane rodinného majetku a plánovaní nástupníctva.

Kmeňové akcie poskytujú právo na riadenie, zisk aj likvidačný zostatok.

Prioritné akcie dávajú prednosť pri výplate dividend (často bez hlasovacích práv) a zamestnanecké akcie sú určené na motiváciu pracovníkov.

Podľa formy môžu byť akcie listinné (fyzické, papierové) alebo zaknihované (elektronicky evidované), a podľa spôsobu určenia vlastníka na meno (s evidenciou v zozname akcionárov) alebo na doručiteľa (u nás už len v zaknihovanej forme).

Pre rodinné podniky sú najbezpečnejšie akcie na meno s obmedzeným prevodom, pretože zachovávajú vlastníctvo v rodine a umožňujú kontrolovať jeho prenos.

Z hľadiska kombinácie akcií môžu byť akcie rozvrhnuté tak, že aktívni manažéri majú kmeňové akcie s hlasovacími právami, pasívni členovia môžu vlastniť prioritné akcie s pravidelnou dividendou a budúca generácia môže mať akcie na meno s obmedzeným prevodom, aby sa zachovala kontinuita rodinného vlastníctva.

Vzhľadom na to, že druh, formu, počet a hodnotu jednotlivých akcií definujú stanovy, už pri príprave tohto zakladateľského dokumentu by mal rodinný podnik zakotviť vhodnú kombináciu akcii do jeho textu.

1. **Podmienky vstupu nových akcionárov (prevoditeľnosť akcií)**

V akciovej spoločnosti možno prevoditeľnosť akcií obmedziť najmä prostredníctvom úpravy v stanovách.

Pri akciách na meno môžu stanovy stanoviť, že ich prevod na inú osobu podlieha súhlasu predstavenstva alebo iného orgánu spoločnosti. Tým sa rodinný podnik chráni pred vstupom neželaných osôb medzi akcionárov a zachováva vlastníctvo v rukách rodiny alebo vybraného okruhu osôb. Stanovy môžu tiež určiť predkupné právo ostatných akcionárov, čím sa zabezpečí, že akcie sa najskôr ponúknu existujúcim členom rodiny.

Vyššie uvedené skutočnosti je teda potrebné zohľadniť už pri príprave stanov.

1. **Rozhodovanie o kľúčových otázkach spoločnosti**

V akciovej spoločnosti určuje základný rámec kompetencií valného zhromaždenia zákon, avšak stanovy môžu tieto právomoci rozšíriť alebo presnejšie upraviť. Pre rodinné podnikanie je to dôležité, pretože umožňuje priamo v stanovách zakotviť, aby o strategických rozhodnutiach rozhodovali spoločne akcionári a nie iba predstavenstvo. Takéto nastavenie zvyšuje kontrolu rodiny nad smerovaním spoločnosti.

Stanovy môžu tiež určiť vyššie kvórum alebo kvalifikovanú väčšinu hlasov pre prijatie niektorých citlivých rozhodnutí. V rodinnom podniku to znamená, že aj menšinový akcionár z rodiny môže mať reálny vplyv na prijímanie zmien, čím sa predchádza jednostranným krokom väčšiny proti záujmom rodiny ako celku.

Takéto nastavenie kompetencií poskytuje rodinnému podniku stabilitu a ochranu pred neuváženými zásahmi do jeho fungovania, avšak musí byť vhodným spôsobom upravené v stanovách spoločnosti.

1. **Konanie v mene spoločnosti**

Stanovy môžu určiť, že každý člen predstavenstva koná v mene spoločnosti samostatne, alebo môžu zakotviť spoločné konanie 2 či viac členov predstavenstva.

V prípade, že každý člen predstavenstva koná v mene spoločnosti samostatne, potom môže každý člen konať a podpisovať za spoločnosť nezávisle od ostatných členov. Na jednej strane ide o flexibilné riešenie, nakoľko členovia predstavenstva sa navzájom neobmedzujú, a na druhej strane tento spôsob zastupovania spoločnosti môže pre spoločnosť predstavovať určité riziko.

Spoločné konanie 2 alebo viac členov predstavenstva naopak predstavuje spôsob zastupovania spoločnosti, ktorý sa vyznačuje zvýšenou mierou kontroly. Žiadny zo členov predstavenstva v takomto prípade nemôže bez ďalšieho člena podpísať alebo ukončiť významnejšiu zmluvu, zamestnať nového zamestnanca a pod. Potreba kontrasignácie ďalším členom predstavenstva však v určitých situáciách môže byť pre spoločnosť zároveň obmedzujúca.

Rodinný podnik by mal preto pri príprave stanov zvážiť vyššie uvedené skutočnosti a rozhodnúť sa, aký spôsob konania za spoločnosť si v stanovách zvolí.

**II. Odporúčania k úpravám konkrétnych ustanovení vzorových stanov akciovej spoločnosti**

**Čl. I. ods. 1.1. – Obchodné meno**

Doplňte obchodné meno spoločnosti so skratkou „a. s.“ (s medzerami). Obchodné meno nesmie byť rovnaké a ani zameniteľné s tými, ktoré už sú zaregistrované a dohľadateľné na stránkach [www.orsr.sk](http://www.orsr.sk).

**Čl. I. ods. 1.2 – Sídlo**

Doplňte adresu sídla, t. j. ulicu, číslo popisné a orientačné, PSČ a mesto

**Čl. II. – Predmet podnikania**

Doplňte jednotlivé predmety podnikania výberom z nasledovných zoznamov:

Voľné živnosti: https://www.minv.sk/?volne-zivnosti-1

Remeselné živnosti: https://www.minv.sk/?remeselne-zivnosti-1

Viazané živnosti: https://www.minv.sk/?viazane-zivnosti

V prípade, že stanovy obsahujú remeselné či viazané živnosti, ich získanie je podmienené tým, že spoločnosť má zodpovedného zástupcu (štatutára alebo zamestnanca v trvalom pracovnom pomere), ktorý disponuje dokladom o vzdelaní a praxi v určitom odbore. Zaradenie takýchto živností do stanov je teda závislé na mnohých okolnostiach, ktoré nie je možné popísať vopred.

Iné predmety podnikania, ktoré nie sú živnosťami, napr. prevádzka zdravotníckeho zariadenia, obchodovanie s elektrinou a pod., sa dokladajú osobitnými povoleniami, ktoré spoločnosť získava obvykle počas svojej existencie. Ich doplnenie je preto otázkou budúcich zmien, nie vytvárania stanov.

**Čl. III. ods. 3.1 – Základné imanie**

Doplňte výšku základného imania a. s.

Základné imanie činí minimálne (a zároveň štandardne) 25.000,- EUR. V prípade sumy 25.000,- EUR zákon neumožňuje hotovostné platby, a preto musí byť základné imanie zložené na osobitnom bankovom účte.

**Čl. III. ods. 3.2 – Splatenie emisného kurzu akcií**

Doplňte lehotu, do ktorej sú zakladatelia povinní splatiť emisný kurz akcií, pričom táto lehota nesmie presiahnuť jeden rok odo dňa vzniku spoločnosti. Pred zápisom spoločnosti do obchodného registra je potrebné splatiť aspoň 30 % základného imania.

**Čl. IV. ods. 4.1 – Akcie spoločnosti**

Uveďte druh, formu, počet a hodnotu akcií, ktoré spoločnosť vydáva - bližšie vysvetlenie viď prvá časť tohto manuálu.

**Čl. V. ods. 4.4 – Prevoditeľnosť akcií**

Uveďte, či akcie na meno môžu byť prevoditeľné bez obmedzenia alebo ich prevoditeľnosť bude obmedzená, a to tak, že prevod podlieha súhlasu predstavenstva alebo iného orgánu spoločnosti – bližšie vysvetlenie viď prvá časť tohto manuálu.

**Čl. XI. ods. 11.2 – Spôsob konania predstavenstva**

Uveďte, či predseda a členovia predstavenstva konajú samostatne alebo spoločne – bližšie vysvetlenie viď prvá časť tohto manuálu.

**Čl. XI. ods. 11.3 – Počet členov predstavenstva**

Uveďte, počet členov predstavenstva.

**Čl. XI. ods. 11.5 – Funkčné obdobie členov predstavenstva**

Uveďte funkčné obdobie členov predstavenstva, ktoré nesmie byť dlhšie ako 5 rokov.

**Čl. XII. ods. 12.2 – Počet členov dozornej rady**

Uveďte počet členov dozornej rady, pričom musí ísť minimálne o troch členov.

**Čl. XII. ods. 12.3 – Funkčné obdobie členov dozornej rady**

Uveďte funkčné obdobie členov dozornej rady, ktoré nesmie byť dlhšie ako 5 rokov.

**Čl. XVII. ods. 17.2 – 17.6 – Povinné ustanovenia pre rodinný podnik**

V prípade, že spoločnosť má záujem stať sa registrovaným rodinným podnikom, jej stanovy musia byť upravené v súlade so zákonom. V takom prípade stačí ustanovenia 17.2 – 17.6 v stanovách ponechať.

Ak sa spoločnosť nebude usilovať o registráciu rodinného podniku, ustanovenia 17.2 – 17.6 je možné úplne odstrániť.

V súčasnosti zákon registrovaným rodinným podnikom bohužiaľ nepriznáva osobitné výhody. Zachovanie vyššie uvedených ustanovení je preto významné skôr z toho dôvodu, že ak budú rodinným firmám určité benefity priznávané v budúcnosti, zmena zakladateľských dokumentov spoločnosti už nebude nutná (v opačnom prípade by spoločnosť musela takúto zmenu zaistiť), čo by pre ňu nemuselo byť hospodárne.

I keď by spoločnosť nebola registrovaná ako rodinný podnik, stále by pre ňu boli relevantné ostatné otázky týkajúce sa napr. transferu majetku či dedenia tak, ako je uvedené vyššie v tomto manuáli.